
RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI

în intervalul 14.07.2026, ora 08:00 – 15.07.2026, ora 08:00

I. SITUAŢIA HIDROMETEOROLOGICĂ

1. Situaţia şi prognoza hidrologică pe râurile interioare şi Dunăre din 15.07.2026, ora 07:00

RÂURI

Debitele au fost în creștere, ca urmare a precipitațiilor căzute în interval și propagării, pe râurile din bazinele hidrografice: Vișeu, Iza, Tur, Someșul Mare, Lăpuș, Trotuș, Bistrița, Moldova, Suceava și în bazinul superior al Mureșului, iar pe celelalte râuri din țară au fost relativ staționare.

Creșteri izolate de niveluri și debite s-au înregistrat și pe unele râuri din bazinele superioare ale Târnavelor, Oltului, Argeșului și Ialomiței, ca urmare a precipitațiilor căzute în interval, sub formă de aversă.

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinele hidrografice: Vedea, Prahova, bazinele superioare ale Ialomiței, Bistriței, pe unii afluenți din bazinul inferior al Argeșului și mai mici (sub 30% ), pe râurile din bazinele: Tur, Lăpuș, Crasna, Barcău, Crișuri, Timiș, Bârzava, Moravița, Caraș, Nera, Cerna, Bârlad, bazinul superior și mijlociu al Sucevei, pe cursul mijlociu și inferior al Prutului și pe afluenții acestuia, pe unii afluenți din bazinele inferioare ale Jiului și Oltului și pe unii afluenți din bazinul superior al Argeșului.

În interval au fost emise două ATENȚIONĂRI HIDROLOGICE pentru fenomene imediate. 

A fost în vigoare ATENȚIONAREA HIDROLOGICĂ nr. 77 din 13.07.2026, până la ora 09:00.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi, în general, staționare, exceptând râurile din bazinele hidrografice: Vișeu, Iza, Tur, Someșul Mare, Trotuș, Bistrița, Moldova, Suceava și bazinul superior al Mureșului, unde vor fi în scădere. 

Sunt posibile scurgeri pe versanți, torenți și pâraie, cu formare de viituri rapide cu efecte locale de inundații, precum și creșteri mai importante de niveluri și debite pe unele râuri mici din zonele de deal și munte, mai ales pe cele din nordul, nord-vestul și centrul țării, datorită precipitațiilor prognozate sub formă de aversă, local mai însemnate cantitativ.
DUNĂRE

Debitul la intrarea în țară (secțiunea Baziaș) în intervalul 14 – 15.07.2026 a fost staționar, având valoarea de 1850 m3/s, sub media multianuală a lunii iulie (4700 m3/s).

În aval de Porţile de Fier debitele au fost în scădere.
Debitul la intrarea în țară (secțiunea Baziaș) va fi în scădere (1800 m3/s).

În aval de Porțile de Fier debitele vor fi în scădere.
2. Situaţia meteorologică în intervalul 14.07.2026, ora 09:00 –15.07.2026, ora 06:00

Administraţia Naţională de Meteorologie (A.N.M.) a emis în data de 14.07.2026, la ora 10:00, Atenționarea Meteorologică nr. 109, conform căreia:

- COD GALBEN: ,,Miercuri (15 iulie), în cea mai mare parte a zonei montane vor fi perioade cu instabilitate atmosferică ce se va manifesta prin averse torențiale, descărcări electrice, intensificări ale vântului (viteze la rafală de 50...70 km/h) și izolat vijelii și grindină de mici și posibil medii dimensiuni (1...3 cm). În intervale scurte de timp (1...3 ore) sau prin acumulare cantitățile de apă vor fi de 15...25 l/mp și izolat de peste 30...40 l/mp. Notă: manifestări specifice instabilității atmosferice vor fi pe arii restrânse și în restul teritoriului.”
Această Atenționare Meteorologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- ALBA, ARAD, ARGEŞ, BACĂU, BIHOR, BISTRIŢA-NĂSĂUD, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MARAMUREŞ, MEHEDINŢI, MUREŞ, NEAMŢ, PRAHOVA, SĂLAJ, SUCEAVA, TIMIŞ, VÂLCEA şi VRANCEA (25 prefecturi) – COD GALBEN.
ÎN ŢARĂ

Valorile termice diurne au crescut față de ziua precedentă în toată țara, iar îndeosebi în vestul, nord-vestul și sudul teritoriului vremea a devenit călduroasă. Cerul a fost variabil, însă mai ales pe parcursul zilei și la începutul nopții au fost înnorări temporar accentuate, averse și descărcări electrice în cea mai mare parte a Moldovei, local în Maramureș, Transilvania și la munte și izolat în Crișana, Oltenia, Muntenia și Dobrogea. Ploile au avut și caracter torențial, iar în intervale scurte de timp (1...3 ore) sau prin acumulare, cantitățile de apă au fost de 10...15 l/mp și pe spații mici de peste 20...30 l/mp. Vântul a suflat slab și moderat, cu unele intensificări în zona montană înaltă (rafale în general de 55...75 km/h), dar pe alocuri și în restul teritoriului, în special în timpul ploilor (viteze de 40...50 km/h). În județul Bacău au fost consemnate vijelii (stația meteo Tg. Ocna). Temperaturile maxime s-au încadrat între 22 de grade la Întorsura Buzăului și 34 de grade la Săcuieni și Drobeta-Turnu Severin. La ora 6 se înregistrau valori termice cuprinse între 12 grade la Petroșani și Voineasa și 24 de grade la Șiria. Pe alocuri s-a format ceață în a doua parte a nopții în depresiunile din estul Transilvaniei.

Observație - de ieri dimineață de la ora 6 au fost în vigoare 42 de mesaje pentru fenomene meteorologice periculoase imediate, emise după cum urmează:

- 2 avertizări cod portocaliu (1 de către SRPV Sibiu și 1 de SRPV Bacău);

- 40 de atenționări cod galben (19 de către SRPV Bacău, 11 de SRPV Sibiu, 4 de către SRPV Cluj-Napoca, 3 de SRPV Timișoara, 2 de către CNPM București pentru Muntenia și 1 de SRPV Craiova).
LA BUCUREŞTI

Valorile termice diurne au crescut, astfel că vremea a devenit călduroasă în orele amiezii. Cerul a fost variabil, iar vântul a suflat slab și moderat. Temperatura maximă a fost de 30 de grade la Afumați și Băneasa și de 31 de grade la Filaret. La ora 6 se înregistrau 16 grade la Băneasa, 18 grade la Afumați și 19 grade la Filaret.
3. Prognoza meteorologică în intervalul 15.07.2026, ora 09:00 –16.07.2026, ora 09:00

ÎN ŢARĂ

Vremea va fi mai caldă decât în mod normal la această dată, chiar călduroasă și cu disconfort termic ridicat pe arii extinse în regiunile sudice, vestice și nord-vestice, unde, local, indicele temperatură-umezeală (ITU) va atinge și va putea depăși ușor pragul critic de 80 de unități, însă vor fi perioade cu manifestări de instabilitate atmosferică. Cerul va fi variabil, cu înnorări temporar accentuate mai ales după-amiaza și seara când vor fi averse, descărcări electrice și intensificări de scurtă durată ale vântului (rafale de până la 50...70 km/h) în zona montană, pe alocuri în Oltenia, Muntenia și izolat în rest. Ploile vor avea și caracter torențial, iar în intervale scurte de timp (1...3 ore) sau prin acumulare cantitățile de apă vor fi de 10...20 l/mp și izolat de peste 30...40 l/mp. Pe suprafețe mici vor fi vijelii și grindină de mici și posibil medii dimensiuni (1...3 cm). Temperaturile maxime se vor încadra între 26 de grade în estul Transilvaniei și sudul litoralului și 35 de grade pe arii restrânse în Crișana și în Banat, unde va fi caniculă. Minimele termice se vor situa între 11 grade în depresiunile Carpaților Orientali și 22 de grade pe litoral și în dealurile Crișanei. Cu totul izolat, dimineața și noaptea, pe văi și în depresiuni se va forma ceață.
LA BUCUREŞTI

Vremea va fi călduroasă, iar disconfortul termic va fi în creștere, astfel că indicele temperatură-umezeală (ITU) va atinge pragul critic de 80 de unități. Cerul va fi variabil, cu înnorări după-amiaza și seara când probabilitatea pentru averse (2...8 l/mp), descărcări electrice și intensificări de scurtă durată ale vântului (35...45 km/h) va fi ridicată. Temperatura maximă se va situa în jurul valorii de 32 de grade, iar cea minimă va fi de 18...20 de grade.
II. CALITATEA APELOR

1.
Pe fluviul Dunărea

Nu au fost semnalate evenimente deosebite. 
2.
Pe râurile interioare

Nu au fost semnalate evenimente deosebite.
3.
Pe Marea Neagră

Administrația Bazinală de Apă Dobrogea–Litoral informează că, în data de 14.07.2026, la ora 16:50, a fost semnalată prezența unui delfin eșuat pe plaja Melody din stațiunea Mamaia, județul Constanța.
III. CALITATEA MEDIULUI

1. În domeniul aerului

Agenţia Naţională pentru Mediu și Arii Protejate informează că, din rezultatele analizelor efectuate pentru data de 13.07.2026 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).
Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană
Agenţia Naţională pentru Mediu și Arii Protejate – D.J.M. Ialomița informează că, în data de 12.07.2026, la ora 05:36, s-a produs un incendiu pe amplasamentul Stației Țăndărei (titular de activitate SC ADI ECOO 2009 SA), din orașul Țăndărei, județul Ialomița. Au ars circa 500 de tone de deșeuri menajere, pe o suprafață de aproximativ 3.000 mp. Incendiul a izbucnit ca urmare a unei acțiuni intenționate de aprindere. Focul a fost stins în cursul aceleiași zile, la ora 18:07, în urma intervenției pompierilor de la I.S.U. Ialomița.

2. În domeniul solului şi vegetaţiei

Garda Naţională de Mediu - Comisariatul Judeţean Prahova și Agenţia Naţională pentru Mediu și Arii Protejate – D.J.M. Prahova informează despre producerea, în data de 10.07.2026, la ora 12:00, a unei poluări accidentale a solului cu aproximativ 400 litri de amestec de țiței și apă sărată, în zona localității Gura Vitioarei, județul Prahova, în urma unei avarii la conducta de pompare Parc Copăceni – Parc 308 Gura Vitioarei aparținând OMV Petrom SA. A fost afectată o suprafață de sol de aproximativ 9 mp. A fost oprită pomparea pentru stoparea scurgerilor. S-au luat măsuri pentru remedierea avariei și ecologizarea zonei afectate.

3. În domeniul supravegherii radioactivităţii mediului

Nu au fost semnalate evenimente deosebite.

4. În municipiul Bucureşti

Nu au fost semnalate evenimente deosebite.

